Kollár, Boris, predseda NR SR (2020-04-07):
Vážené pani poslankyne, vážení páni poslanci... (Ruch v sále.) Prosím, páni poslanci, utíšte sa, začíname schôdzu. Otváram rokovanie piatej schôdze Národnej rady Slovenskej republiky. Chcem vás požiadať, aby sme sa pred začatím rokovania prezentovali a zistili, či sme schopní sa uznášať. (Prezentácia.) Zisťujem, že je prítomných 102 poslancov. A tým pádom sme uznášaniaschopní a môžeme pokračovať v rokovaní. Na 5. schôdzu Národnej rady, na 5. schôdze Národnej rady budú overovateľmi poslanci Peter Vons a pán poslanec Jozef Habánik. Náhradníkmi budú poslanci Petra Hajšelová a Ján Blcháč. Na dnešnom rokovacom dni o ospravedlnenie požiadali pán poslanec Ján Blcháč a Vladimír Faič. O ospravedlnenie neúčasti z dôvodu práceneschopnosti požiadala pani poslankyňa Mária Šofranko. Panie poslankyne, páni poslanci, chcem vás informovať, že poslanec Ondrej Dostál sa písomným oznámením z 3. apríla 2020 vzdal funkcie predsedu výboru pre ľudské práva a národnostné menšiny k uvedenému dňu s tým, že naďalej zostáva členom tohto výboru. Prosím, aby Národná rada uvedenú skutočnosť vzala uznesením na vedomie. Navrhnutý program vám bol rozdaný. Chcem uviesť, že poslanecký klub za OĽANO vzal späť svoj návrh na voľbu poslanca Juraja Gyimesiho za predsedu osobitného kontrolného výboru na kontrolu činnosti Vojenského spravodajstva, čím sa opakovaná voľba predsedu tohto výboru stala bezpredmetnou. Preto sa tento bod už neuvádza v návrhu programu. Teraz vás prosím, panie poslankyne, páni poslanci, ktorí ste sa za, ktorí ste sa prihlásili, žiadny, myslím. Ak nie... Ak niekto má nejaké návrhy na zmenu alebo doplnenie návrhu... Tiež nie. Konštatujem, že sme, dávam, pardon, dávam hlasovať o programe schôdze ako celku. Prosím, hlasujeme. Prezentujeme sa a hlasujeme. (Hlasovanie.) Prítomných 130, za 126, zdržali sa 2. Konštatujem, že sme program 5. schôdze Národnej rady schválili. Vážené pani poslankyne, páni poslanci, ešte vás chcem informovať, že o 2. bode programu, ktorý je návrh na zmeny v zložení výborov, budeme hlasovať ihneď po jeho prerokovaní. Ďalej chcem uviesť, že na základe záverov z poslaneckého grémia po prerokovaní návrhov vlády na skrátené legislatívne konanie pristúpime k hlasovaniu. Ak Národná rada rozhodne o skrátených legislatívnych konaniach, navrhujem, aby sme bezprostredne pristúpili k prvým čítaniam, a následne po ich prerokovaní by sme hlasovali. Ďalej navrhujem, aby potom počas prestávky rokovali príslušné výbory, ktorým, ktorými boli vládne návrhy zákonov pridelené na prerokovanie. Po skončení rokovania týchto výborov by sme pokračovali v 5. schôdzi Národnej rady druhými čítaniami. Je všeobecný súhlas? (Súhlasná reakcia pléna.) Ďakujem. Pani poslankyne, páni poslanci, vo voľbách do Národnej rady Slovenskej republiky konaných 29. februára 2020 bol za poslanca Národnej rady za hnutie Obyčajní ľudia a nezávislé osobnosti zvolený aj Andrej Stančík. Platnosť voľby poslanca overila Národná rada svojím uznesením č. 6 z 20. marca 2020 na základe správy a návrhu mandátového a imunitného výboru podľa čl. 76 ústavy a podľa § 8 ods. 2 zákona o rokovacom poriadku. Vzhľadom na to, že pán poslanec Stančík sa z rokovania doterajších schôdzí ospravedlnil a dnes sa zúčastňuje na schôdzi Národnej rady po prvý raz, podľa čl. 75 ods. 1 ústavy pristúpime k sľubu poslanca . Prosím poslanca Andreja Stančíka, aby sa dostavil do rokovacej sály, predstúpil pred rečnícke miesto a zložil Ústavou Slovenskej republiky predpísaný sľub. Poslanec skladá sľub tak, že po verejnom prečítaní textu sľubu položí pravú ruku na Ústavu Slovenskej republiky a povie slovo sľubujem a podá ruku predsedovi Národnej rady. Poslanec svojím podpisom potvrdí zloženie sľubu. Teraz poprosím podpredsedu Národnej rady pána Gábora Grendela, aby prečítal ústavné znenie sľubu poslanca. Zároveň poprosím všetkých prítomných, aby počas skladania sľubu stáli. Ďakujem.